ยุทธการติอามัตครั้งที่ 3

**ยุทธการติอามัตครั้งที่ 3** เป็นการสู้รบใหญ่ในเดือนกุมภาพันธ์ ปีอวกาศที่ 795 ระหว่างเสรีพันธมิตรดาวเคราะห์และจักรวรรดิกาแล็กซี

## เบื้องหลัง

เนื่องในวโรกาสฉลองสิริราชสมบัติครบ 30 ปีของจักรพรรดิฟรีดริชที่ 4 ในเดือนธันวาคม ปีอวกาศที่ 794 จักรวรรดิวางแผนยกทัพเพื่อรุกรานเสรีพันธมิตร เพื่อเบี่ยงเบนความสนใจของพสกนิกรจากกิจการภายในจักรวรรดิที่ไม่เป็นชิ้นเป็นอันไม่ก้าวหน้า และเป็นการแก้แค้นความพ่ายแพ้ของจักรวรรดิในยุทธการอาเลสไฮม์ จอมพลมึคเคินแบร์เกอร์คัดค้านปฏิบัติการครั้งนี้ในตอนแรก แต่แล้วก็ยอมออกนำทัพเอง (อาจเพราะบิดาของมึคเคินแบร์เกอร์เสียชีวิตในยุทธการติอามัตครั้งที่ 2 เมื่อราวห้าสิบปีก่อน)

ไม่นานหลังปีใหม่ กองเรือขนาด 35,400 ลำของมึคเคินแบร์เกอร์เคลื่อนออกจากโอดิน และในภารกิจครั้งนี้ มีผู้บัญชาการหน้าใหม่อย่างพลโทไรน์ฮาร์ด ฟอน มือเซิล เข้าร่วมด้วย เมื่อยกทัพไปถึงปราการอีเซอร์โลน ไรน์ฮาร์ดรู้สึกท้อใจเนื่องจากแผนปฏิบัติการของจักรวรรดิถูกร่างได้แย่มาก

## ปฏิกิริยาของเสรีพันธมิตร

ข่าวแผนรุกรานของทัพจักรวรรดิเดินทางไปถึงหูรัฐบาลเสรีพันธมิตรอย่างรวดเร็วผ่านแคว้นเฟซาน กองทัพเสรีพันธมิตรส่งฝูงเรือลาดตระเวนไปยังระเบียงอีเซอร์โลนเพื่อสังเกตุการณ์

จอมพลลาซาล โลบอส ซึ่งบัญชากองเรือที่แนวหน้าเกือบทั้งหมด ไม่ยอมแบ่งกำลังไปคุ้มครองสายส่งกำลังบำรุง โลบอสต้องการรวมกำลังรบทั้งหมดไว้รับมือทัพจักรวรรดิ การละเลยข้อนี้กลายเป็นหายนะเมื่อเรือลาดตระเวนจักรวรรดิสามารถลอดผ่านไปที่แนวหลังของเสรีพันธมิตรและเข้าจู่โจมขบวนเรือขนส่ง จนทำให้เรือพาณิชย์และเรือลาดตระเวนเสรีพันธมิตรถูกทำลายไปจำนวนมาก

ขณะเดียวกัน การเตรียมรับมือทัพใหญ่ของจักรวรรดิก็ยังคงดำเนินต่อไป พลโทวิลเลิม ฮอลลันด์ แห่งกองเรือที่ 11 เป็นชายหัวแข็งและอารมณ์ร้อน เขามีความเชื่อมั่นในตนเองสูงมาก ถึงขนาดมองปฏิบัติการครั้งนี้เป็นก้าวแรกในการพิชิตจักรวรรดิ และมองว่าตนเองจะเป็นผู้สืบทอดของนายพลในตำนานอย่างบรูซ แอชบีย์ ฮอลลันด์ร่างแผนการรบของตนเอง เขาจะเข้าตีฉาบฉวยทัพจักรวรรดิอย่างรวดเร็วในระบบดาวติอามัตก่อนที่ทัพจักรวรรดิจะบุกทะลวงลึกเข้าไปในแดนของเสรีพันธมิตร แผนของเขาได้รับอนุมัติโดยกองบัญชาการใหญ่ นอกเหนือไปจากกองเรือที่ 11 ของฮอลลันด์แล้ว หน่วยอื่นที่ร่วมได้แก่กองเรือที่ 5 ของพลโทบิวค็อก และกองเรือที่ 10 ของพลโทอูลานฆู

ก่อนที่กองเรือจักรวรรดิจะยกทัพออกจากปราการอีเซอร์โลน กองเรือเสรีพันธมิตรก็เข้าประจำตำแหน่งสกัดกั้นแล้ว และแม้ว่าในบรรดาสามผบ.กองเรือเสรีพันธมิตร พลโทบิวค็อกจะเป็นผู้อาวุโสสูงสุด แต่ฮอลลันด์ก็ยืนกรานสิทธิ์ที่จะใช้แผนของเขาเองโดยไม่ให้กองเรือที่ 5 และ 10 เข้ามาก้าวก่าย เขาบอกว่า *"ถ้าท่านบังคับผมให้ทำตามแผนร่วมกับกองเรืออื่น ก็มีแต่จะบั่นทอนศักยภาพกองเรือผม สุดท้ายก็จะเป็นประโยชน์ต่อศัตรู"* ฮอลลันด์มีทัศนคติในแง่บวกอย่างสุดขั้ว ถึงขนาดคิดจะพิชิตกองเรือจักรวรรดิและเข้ายึดดาวหลวงโอดิน

## เหตุการณ์

เมื่อกองทัพทั้งสองฝ่ายเผชิญหน้ากันจากระยะไกล กองเรือมึคเคินแบร์เกอร์เปิดฉากยิงก่อนที่ระยะห่าง 11 วินาทีแสง จอมพลมึคเคินแบร์เกอร์ไม่ต้องการพึ่งคนหนุ่มอย่างมือเซิล จึงสั่งให้กองเรือมือเซิลเป็นเพียงกองสำรองที่ด้านหลังทัพ พลโทมือเซิลมองว่านี่เป็นโอกาสที่แสดงบทบาทเป็นผู้กอบกู้สถานการณ์หากมีสถานการณ์วิกฤตขึ้นมา

ระหว่างที่กองทัพทั้งสองฝ่ายยิงกันจากระยะไกลอยู่นั้น กองเรือที่ 11 ของฮอลลันด์ก็เข้าตีฉาบฉวยเพียงลำพัง โดยไม่สนว่านั้นจะทำให้เสียรูปกระบวนทัพเสรีพันธมิตร

กองเรือจักรวรรดิพยายามยิงสกัดกั้นกองเรือที่ 11 แต่กองเรือของฮอลลันด์มีความคล่องสูงและว่องไวสูงจึงหลบห่าลำแสงใหญ่ได้ และเกือบเข้าประชิดกองเรือมึคเคินแบร์เกอร์ ความบ้าดีเดือดของฮอลลันด์ทำให้กองเรือมึคเคินแบร์เกอร์เสียความพร้อมเพรียง กองหน้าของมึคเคินแบร์เกอร์แตกยับ เรือจักรวรรดิที่ซ้อนอยู่ด้านหลังก็พยายามหลบหลีกวิถีบุกของฮอลลันด์ มือเซิลมองดูภาพดังกล่าวด้วยความเย้ยหยั่นต่อจอมพลมึคเคินแบร์เกอร์

ระหว่างที่ฮอลลันด์กำลังสร้างความวุ่นวายในกระบวนทัพจักรวรรดินั้นเอง ไรน์ฮาร์ดสั่งถอยกองเรือของตนออกมา ฮอลลันด์ตีความสถานการณ์ว่าทัพจักรวรรดิกำลังแตกพ่าย เขายิ่งได้ใจและโจมตีอย่างก้าวร้าวขึ้นไปอีก ในเวลาเดียวกันนั้น พลโทบิวค็อกซึ่งบัญชากองเรือที่เหลือ เตรียมตัวรับอานิสงส์ผลพลอยได้ความดีความชอบ ในกรณีที่ทัพจักรวรรดิแตกพ่ายจากการกระทำพิสดารของเขา แต่บิวค็อกก็ยังเผื่อใจสงสัยว่าฮอลลันด์กำลังถูกลวงไปหากับดักรึเปล่า

แม้แต่พลโทอูลานฆูก็สงสัยเช่นเดียวกัน เขาคิดว่า *"ถ้ากองเรือจักรวรรดิมีแม่ทัพซักคนที่มองการไกล ระหว่างที่ชุลมุนอยู่นี้ก็คงจะถอยออกมาเพื่อรอโอกาสโต้กลับ"* อูลานฆูหารือกับบิวค็อกว่าพวกเขาควรจะหยุดฮอลลันด์ก่อนที่สถานการณ์พลิก แต่บิวค็อกแย้งว่าถึงเตือนไปก็ไม่ฟังหรอก

ความเชื่อของบิวค็อกถูกต้อง คำสั่งให้กองเรือที่ 11 ถอนกำลังถูกมองข้าม ฮอลลันด์เชื่อมั่นอย่างแรงกล้าว่ายุทธวิธีของเขากำลังประสบความสำเร็จ บิวค็อกถึงขนาดขู่ว่าจะเอาฮอลลันด์ขึ้นศาลทหาร แต่ฮอลลันด์ก็ยังเพิกเฉยและรุกตีต่อไป

พลโทมือเซิลสั่งการให้กองเรือเขาเตรียมโจมตีโดยใช้ปืนเรือทุกลำยิงพร้อมกันไปที่จุดเดียวของกองเรือข้าศึก แล้วจู่ๆกองเรือของฮอลลันด์ก็หยุดลงกะทันหัน ข้อความระบุว่า "ถึงขีดจำกัดแล้ว" (ถูกตีความว่าพลังงานหมดหรือผลิตไม่ทัน) กองเรือที่ 11 หยุดการรุกตี เรือในสังกัดมึคเคินแบร์เกอร์ได้โอกาสหยุดพักและแยกตัวออกห่างจากเรือข้าศึก

ก่อนที่กองเรือที่ 11 จะเริ่มการรุกตีต่อ กองเรือมือเซิลก็เปิดฉากโต้กลับ ปืนเรือถูกระดมยิงไปที่เรือธง *เอพิมีเทียส* ของกองเรือที่ 11 พลโทฮอลลันด์เสียชีวิตทันที และภายหลังการโจมตีระลอกสองในสามนาทีต่อมา กองเรือที่ 11 ก็แตกตื่นอลหม่าน

พันตรีเคียร์ชไอส์แนะนำมือเซิลว่าไม่ควรไล่ตีกองเรือข้าศึกซึ่งเป็นการตัดสินใจที่ถูกต้อง การถอนทัพของกองเรือที่ 11 ถูกคุ้มกันโดยกองเรือที่ 5 และ 10 ที่ตามมาถึงพอดี กองเรือที่ 5 และ 10 ทำการคุ้มกันอย่างแน่นหนาเพื่อไม่ให้จักรวรรดิไล่ตามมา จักรวรรดิถือว่าการทำลายเรือธงกองเรือที่ 5 เป็นการบรรลุเป้าหมายแล้ว จึงประกาศชัยชนะและถอนกำลังออกจากระบบดาวติอามัตก่อนที่กำลังเสริมเสรีพันธมิตรจะมาถึง มือเซิลได้รับความชอบในฐานะผู้ตัดสินใจจนนำไปสู่ผลลัพธ์ชนะ

## ผลลัพธ์

แสนยานุภาพของกองเรือที่ 11 ถดถอยลงไปมากจนต้องมีการปรับโครงสร้างครั้งใหญ่ ซึ่งต้องใช้เวลาพอสมควรกว่ากองเรือนี้จะพร้อมออกศึกอีกครั้ง พลโทฮอลลันด์ไม่ได้รับการเลื่อนยศสองขั้นหลังความตายในหน้าที่ เพื่อรับผิดชอบต่อการขัดคำสั่งและความสะเพร่าจนนำไปสู่ความย่อยยับของกองเรือ

ไรน์ฮาร์ด ฟอน มือเซิล สร้างชื่อเสียง แต่ก็มีเสียงวิพากษ์ว่าความสำเร็จจากกลยุทธ์ของเขาเป็นเพียงโชคเท่านั้น ไรน์ฮาร์ดในวัย 19 ปีได้เลื่อนยศเป็นพลเอก ถือเป็นพลเอกที่อายุน้อยที่สุดในประวัติศาสตร์ เขาได้รับแต่งตั้งเป็นผู้บัญชาการกำลังรบนอกไรช์และได้รับพระราชทานเรือธง *บรึนฮิลด์* เคียร์ชไอส์ได้เลื่อนเป็นพันโท